Diari Oficial de la Generalitat Valenciana


Sumari del DOGV 5558, del 18-07-2007 (2007/9232)

RESOLUCIÓ d'11 de juliol de 2007, del director general de Relacions amb les Corts i Secretariat del Consell, de la Conselleria de Presidència de la Generalitat, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (Servef) i la Confederació Hidrogràfica del Xúquer, depenent del Ministeri de Medi Ambient, per a l'execució de treballs inclosos en el Programa d'Actuacions Medioambientals (Pamer).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5558

Data del DOGV
:   18-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9232


Data del document
:   11-07-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Confederació Hidrogràfica
    * Servici Valencià d'Ocupació i Formació
    * creació d'ocupació
    * administració central
    * cooperació administrativa
    * sanejament

RESOLUCIÓ d'11 de juliol de 2007, del director general de Relacions amb les Corts i Secretariat del Consell, de la Conselleria de Presidència de la Generalitat, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (Servef) i la Confederació Hidrogràfica del Xúquer, depenent del Ministeri de Medi Ambient, per a l'execució de treballs inclosos en el Programa d'Actuacions Medioambientals (Pamer). [2007/9232]  
El Servici Valencià d'Ocupació i Formació de la Generalitat Valenciana (Servef) i la Confederació Hidrogràfica del Xúquer, dependent del Ministeri de Medi Ambient, han subscrit després de la tramitació prèvia reglamentària, el 22 de març de 2007, el Conveni de colaboració per a l'execució de treballs inclosos en el Programa d'Actuacions Mediambientals (PAMER), i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis amb el número 0925/2007, i que figura com a annex d'esta resolució.  
València, 11 de juliol de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Servici Valencià d'Ocupació i Formació de la Generalitat Valenciana (Servef) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (Pamer).  
València, 22 de març de 2007  
Reunits  
D'una part, Gerardo Camps Devesa, nomenat conseller pel Decret 5/2003, de 20 de juny, del president de la Generalitat Valenciana (DOGV de 21.06), a qui s'ha assignat la titularitat de la conselleria d'Economia, Hisenda i Ocupació pel Decret 7/2004, de 27 d'agost, del president de la Generalitat Valenciana (DOGV de 30.08), en representació del Servici Valencià d'Ocupació i Formació (Servef), basant-se en les facultats conferides pel Reglament del Servef aprovat pel Decret 41/2001, de 27 de febrer de 2001 i autoritzat per l'Acord de Govern Valencià de 16 de març de 2007.  
I de l'altra, Juan José Moragues Terrades, president de la Confederació Hidrogràfica del Xúquer, nomenat pel Reial Decret 1.250/2004, de 14 de maig, del Consell de Ministres (BOE de 15.05), en virtut de les facultats que li confereix l'article 30 del Reial Decret Legislatiu 1/2001, de 20 de juliol, pel qual s'aprova el Text Refós de la Llei d'Aigües.  
Les parts, en l'exercici dels seus respectius càrrecs i en la representació que tenen, reconeixen recíprocament capacitat i competència per a formalitzar el present conveni i  
Manifesten  
Que sobre la base de les diferents competències atribuïdes a cada un dels organismes que subscriuen el present conveni, el Servici Valencià d'Ocupació i Formació de la Generalitat Valenciana (Servef), organisme autònom adscrit a la conselleria d'Economia, Hisenda i Ocupació creat per la Llei 3/2000, de 17 d'abril, de la Generalitat Valenciana i al qual s'atribueixen, entre d'altres, les funcions dirigides a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Programa d'Actuacions Mediambientals (Pamer). La conselleria d'Economia, Hisenda i Ocupació estableix, amb caràcter anual, aquest programa a través d'una convocatòria d'ajudes gestionada des del Servef. En execució de l'esmentat programa es preveuen, entre d'altres, actuacions en llits i en barrancs que constitueixen domini públic hidràulic, la qual cosa, tenint el compte el fi pretés, comporta que la Confederació Hidrogràfica del Xúquer, que té com a funció específica la política d'aigües i de llits, aporte una especial col·laboració en el desenvolupament dels treballs pertinents, tant d'ordre tècnic com d'instrumental mecànic de què pot disposar.  
Per la seua banda, la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, en l'article 15 estableix que la realització d'activitats de caràcter material, tècnic o de servicis de la competència dels òrgans administratius, podrà ser encomanada a altres òrgans de la mateixa o de distinta administració per raons d'eficàcia o quan no es posseïsquen els mitjans tècnics idonis per a exercir-les. Segons aquest precepte, l'encàrrec de gestió entre òrgans administratius pertanyents a distintes administracions públiques, haurà de formalitzar-se mitjançant el corresponent conveni entre aquestes.  
En conseqüència, les parts  
Acorden  
Primera. El Servici Valencià d'Ocupació i Formació (Servef) encomana la supervisió dels treballs del Pamer a la Confederació Hidrogràfica del Xúquer, a través de la Comissaria d'Aigües, quan els treballs es realitzen en llits de rius i barrancs dins de la seua circumscripció territorial. Per a això, el comissari d'Aigües, designarà els tècnics de l'Àrea de Gestió del Domini Públic Hidràulic encarregats de la inspecció i vigilància dels treballs previstos en el present conveni.  
La Comissaria d'Aigües informarà el Servici Valencià d'Ocupació i Formació (Servef), d'ofici o a instàncies d'aquesta, de les qüestions relacionades amb les actuacions en els diferents llits que considere d'interés per a major eficàcia dels treballs derivats del Programa d'Actuacions Mediambientals (Pamer).   
Segona. La Confederació Hidrogràfica del Xúquer, a més, col·labora amb l'aportació d'instrumental mecànic disponible per a aquestes tasques de neteja de llits, i amb els mitjans auxiliars, maquinària i combustible que siguen necessaris, i realitzarà les actuacions complementàries que considere necessàries a càrrec de fons propis de l'esmentat organisme, fins a la quantitat de noranta mil cent cinquanta euros (90.150 euros) per anualitat.  
Tercera. La maquinària i els mitjans auxiliars inventariables es posaran a disposició dels ajuntaments interessats, adjudicataris del programa. Serà obligació d'aquests ajuntaments el reintegrament d'aquests a la Confederació Hidrogràfica del Xúquer, a la finalització dels treballs objecte de l'adjudicació.  
Quarta. Les qüestions que es plantegen en el desenvolupament de la gestió del Programa d'Actuacions Mediambientals (Pamer) seran resoltes, en l'àmbit de les seues competències respectives, per cada una de les parts firmants del present conveni, sense perjuí d'actuar coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.   
Cinquena. El present conveni autoritza per a realitzar les neteges de vies, marges i riberes de rius i trams inferiors de barrancs que estiguen compresos en l'àmbit d'actuació d'aquest, i que compten amb la conformitat del guàrdia fluvial corresponent, encaminant-se els treballs a la millora de les característiques hidràuliques d'aquells.  
Sisena. La vigència del present conveni s'estendrà fins al 31 de desembre de 2007, excepte denúncia efectuada per qualsevol de les parts, per mitjà d'un escrit fundat, que haurà de ser comunicat a l'altra part amb una antelació mínima de quinze dies a la data en què es desitge deixar sense efecte el que es convé.  
I perquè conste als efectes oportuns en prova de conformitat, firmen els compareixents el present conveni, al lloc i en la data indicats més amunt.  
En representació del Servef. El conseller d'Economia, Hisenda i Ocupació. Gerardo Camps Devesa.  
En representació de la Confederació Hidrogràfica del Xúquer. El president de la confederació. Juan José Moragues Terrades.